b'\n_START_ARTICLE_\nAdolf L\xc3\xb5hmus\n_START_PARAGRAPH_\nAdolf L\xc3\xb5hmus (14. mai 1894 K\xc3\xa4rla vald \xe2\x80\x93 27. aprill 1969 Tallinn) oli Eesti NSV riigitegelane._NEWLINE_Ta s\xc3\xbcndis Saaremaal p\xc3\xb5llut\xc3\xb6\xc3\xb6lise perekonnas. Perekonna ainelise kitsikuse t\xc3\xb5ttu tuli tal juba varases nooruses t\xc3\xb6\xc3\xb6le asuda. Aastal 1908 s\xc3\xb5itis ta Narva ja ta t\xc3\xb6\xc3\xb6tas seal \xc3\xb5pilase ja meistrina vorstit\xc3\xb6\xc3\xb6stuses. Aastatel 1915\xe2\x80\x931917 teenis ta s\xc3\xb5jav\xc3\xa4es, oli lahingutes ja p\xc3\xa4rast haavatasaamist viidi \xc3\xbcle Moskvasse, kus v\xc3\xb5ttis aktiivselt osa Oktoobrirevolutsioonist. Aastal 1918 astus ta Punakaarti ja tegi l\xc3\xa4bi Vene kodus\xc3\xb5ja. P\xc3\xa4rast demobiliseerimist t\xc3\xb6\xc3\xb6tas ta aastatel 1920\xe2\x80\x931941 Moskva toiduainetet\xc3\xb6\xc3\xb6stuse ettev\xc3\xb5tetes mitmesugustel ametikohtadel._NEWLINE_Teise maailmas\xc3\xb5ja ajal oli ta Lihakombinaadi vorstit\xc3\xb6\xc3\xb6stuse \xc3\xbclemaks Engelsi linnas. Aastal 1944 suunati ta t\xc3\xb6\xc3\xb6le Eestisse, kus t\xc3\xb6\xc3\xb6tas Eesti NSV toiduainetet\xc3\xb6\xc3\xb6stuse ministri aset\xc3\xa4itjana ja aastatel 1949\xe2\x80\x931954 Eesti NSV toiduainetet\xc3\xb6\xc3\xb6stuse ministrina. Ta oli aastast 1957 personaalpension\xc3\xa4r._NEWLINE_Adolf L\xc3\xb5hmus suri 27. aprillil 1969 Tallinnas ja ta maeti 30. aprillil 1969 Metsakalmistule.'